’n Afgevaardigde by die kongres van Agri-Noordwes het ’n aantal jare gelede in sy toespraak gevra wat het Suid-Afrika voor grondpaaie gehad, en toe self geantwoord: “Teerpaaie.” Tydens die kongres het veral boere uit die Molopo gekla dat die paaie nou so sleg is dat hulle nie meer hul produkte op die mark kan kry nie.
Die beelde van destyds is onlangs weer opgetower toe die SAUK beeldmateriaal vertoon het oor hoe van Noordwes se paaie nou lyk ná die goeie reën daar. Die begrote geld vir die herstelwerk is in ’n heel ander orde te min om die herstelwerk te kan doen, en die private sektor gaan gevra word om hand by te sit.
In dieselfde orde lui ’n opskrif van Netwerk 24 se hoofartikel vroeër die week: “Staatshospitale plekke waar die dood nou wink.”
Die feit is, daar lê vir die ANC ’n paar baie ernstige slaggate voor op pad na die algemene verkiesing van 2019. Dit is egter interessant waar die ANC dié slaggate gaan soek. So meen Jesse Duarte die ANC kan onderweg na die verkiesing skeur weens die leierskapstryd. Dit het al ’n paar keer in die verlede gebeur.
Ja, die ANC hét ’n probleem. Met die verkiesing van 2019 nog ’n ent weg moet die ANC ingevolge sy eie grondwet aan die einde van vanjaar reeds sy eie opvolger vir pres. Jacob Zuma kies. Zuma self kan nog tot met die volgende algemene verkiesing president van die land wees, maar die land gaan dan ongeveer twee jaar lank twee leiers hê – een wat die land se president is, en ’n ander wat die ANC se president is. Die ANC het juis ’n probleem om die grense tussen regering en party te bepaal. Dit gaan veral ongemaklik wees as die nuwe ANC-leier uit die anti-Zuma-kamp kom.
Daar is geen sprake dat die opvolgstryd volgens die reëls gespeel sal word nie. Juis om die tameletjie te voorkom het die ANC formeel versoek dat daar nie nou reeds voorbrand vir kandidate gemaak moet word nie. Zuma, vir wie te veel op die spel is, verbreek egter self hierdie instruksie.
Nog ’n warm patat is die kwessie van grondonteiening sonder kompensasie. Dit lyk of Zuma dit nou sommer eiehandig ANC-beleid probeer maak om te “pas” by sy “radikale ekonomiese transformasie”. Die feit is egter dat sy uiteindelike opvolgers die land baie moeilik uit die moeras sal kan neem as die implementering van die beleid die ganse ekonomie laat inplof het.
Baie goed gese, Herman. Ek stem saam, natuurlik sal dit mos oom Jan se skuld wees. Verantwoordbaarheid bestaan nie in hul verwysingsraamwerk nie. As jy opneuk, gee iemand anders die skuld. Dit trek die aandag van jou eie onvermoe af.
Dankie vir jou kommetaar. Ons is jammer dat jy sukkel. Dalk het ek die verkeerde e-pos adres na jou gestuur. Ek stuur dit graag weer:
Maar te dom om dit te sien. As die boere nie hier was nie sou hulle in elk geval onderdanig gewees het aan Brittanje, wat heel waarskynlik soos in Australie, baie meer van hulle weggemaak het om die rykdomme van die land te bekom.